L 160/30
ET
Euroopa Liidu Teataja
15.6.2022
KOMISJONI RAKENDUSMÄÄRUS (EL) 2022/925, 14. juuni 2022, millega muudetakse rakendusmääruse (EL) 2018/1882 lisa loetellu kantud veeloomataudide ning selliste liikide ja liigirühmade nimekirja osas, mis kujutavad endast arvestatavat riski kõnealuste loetellu kantud taudide levimisel (EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 9. märtsi 2016. aasta määrust (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus), (1) eriti selle artikli 8 lõiget 2, artikli 8 lõike 3 punkti a ja artikli 8 lõike 4 punkti b, ning arvestades järgmist: (1)
Määruses (EL) 2016/429 on sätestatud loomadele või inimestele edasikanduvate taudide ennetamise ja tõrje eeskirjad, sealhulgas liidu tasandil probleemsete loetellu kantud taudide prioriseerimise ja kategoriseerimise eeskirjad.
Neid loetellu kantud taudide ennetamise ja tõrje eeskirju kohaldatakse selliste liikide ja liigirühmade suhtes, kellelt sellised loetellu kantud taudid võivad edasi kanduda, sest nad on neile vastuvõtlikud või nende siirutajad.
Sellised liigid ja liigirühmad on kantud komisjoni rakendusmääruse (EL) 2018/1882 (2) lisa tabelisse vastavalt määruse (EL) 2016/429 artikli 8 lõikes 2 sätestatud kriteeriumidele.
Samuti on need rakendusmääruses (EL) 2018/1882 liigitatud A-, B-, C-, D- või E-kategooria taudideks.
(2)
Maailma Loomatervise Organisatsioon (OIE) vaatas hiljuti läbi OIE veeloomade tervise koodeksis (3) loetletud veeloomade liigid, kes on mitme taudi suhtes vastuvõtlikud.
Mitu neist taudidest on loetletud ka rakendusmääruse (EL) 2018/1882 lisa tabelis.
Vastavalt rakendusmääruse (EL) 2016/429 artikli 8 lõike 3 punktile a ja artikli 8 lõike 4 punktile b, milles käsitletakse liikide või liigirühmade lisamist sellesse nimekirja või eemaldamist sellest nimekirjast, ning selleks et tagada piisav ühtlustatus OIE standarditega ja kajastada uusimaid teaduslikke teadmisi, on komisjonil õige aeg vaadata läbi rakendusmääruse (EL) 2018/1882 lisas esitatud veeloomataudide suhtes vastuvõtlike veeloomade liikide ja liigirühmade nimekiri.
(3)
Seega vaatas komisjon läbi veeloomataudide suhtes vastuvõtlikud veeloomade liigid, mis on kantud rakendusmääruse (EL) 2018/1882 lisa tabelisse.
Läbivaatamisel lähtuti teaduslikest teadmistest, mille esitasid kalade ja koorikloomade haigustega tegelev Euroopa Liidu referentlabor ja molluskihaigustega tegelev Euroopa Liidu referentlabor (edaspidi „ELi referentlaborid“), kes on süstemaatiliselt hinnanud A-kategooria, C-kategooria ja E-kategooria taudide suhtes vastuvõtlikke liike (edaspidi „hindamine“).
Hindamisel võeti arvesse OIE koodeksi peatükis 1.5 esitatud metoodikat.
(4)
ELi referentlaborid koostasid läbiviidud hindamise põhjal aruanded liikidest, mis on vastuvõtlikud A-kategooria taudide (episootiline vereloomeelundite nekroos, Mikrocytos mackini infektsioon, Perkinsus marinus’e infektsioon, Taura sündroomi viiruse infektsioon, krevettide kollapäisuse viiruse infektsioon), C-kategooria taudide (viiruslik hemorraagiline septitseemia, nakkuslik vereloomeelundite nekroos, lõhilaste nakkusliku aneemia viiruse ülipolümorfse piirkonna (HPR) deletsiooniga tüve põhjustatud infektsioon, Bonamia exitiosa infektsioon, Bonamia ostreae infektsioon, Marteilia refringens’i infektsioon, valgelaiksuse sündroomi viiruse infektsioon) ja E-kategooria taudi (karpkalade herpesviroos) suhtes.
(1) ELT L 84, 31.3.2016, lk 1.
(2) Komisjoni 3. detsembri 2018. aasta rakendusmäärus (EL) 2018/1882, milles käsitletakse loetellu kantud taudide kategooriate suhtes teatavate taudiennetuse ja -tõrje eeskirjade kohaldamist ning millega kehtestatakse nimekiri liikidest ja liigirühmadest, mis kujutavad endast arvestatavat riski kõnealuste loetellu kantud taudide levimisel (ELT L 308, 4.12.2018, lk 21).
(3) OIE veeloomade tervise koodeks (2021).